ΓΡΑΠΤΗ ΕΡΩΤΗΣΗ E-4105/98

υποβολή: Ernesto Caccavale (UPE) προς την Επιτροπή

(14 Ιανουαρίου 1999)

Θέμα: Ενδεχόμενη παραβίαση των κανόνων για τον ελεύθερο ανταγωνισμό από τον νόμο περί μεταρρύθμισης των τραπεζικών ιδρυμάτων στην Ιταλία

Πρόσφατα εγκρίθηκε στην Ιταλία σχέδιο νόμου για τη μεταρρύθμιση των τραπεζικών ιδρυμάτων.

Ο νόμος αυτός επιτρέπει στα συγκεκριμένα ιδρύματα να διατηρούν συμμετοχές σε τραπεζικές επιχειρήσεις, πράγμα που τους δίνει εκ των πραγμάτων τη δυνατότητα να ασκούν έλεγχο επ' αυτών; η αναγνώριση ότι τα τραπεζικά ιδρύματα εξυπηρετούν τόσο κοινωνικούς όσο και οικονομικούς στόχους δεν είναι ορθή, διότι τους δίνει τη δυνατότητα να επεκτείνουν το πεδίο παρέμβασής τους σε άλλες επιχειρηματικές δραστηριότητες, διατηρώντας όμως το καθεστώς των μη εμπορικών οργανισμών, με όλα τα πλεονεκτήματα που απορρέουν από κάτι τέτοιο; η έλλειψη σαφούς διαχωρισμού μεταξύ των δύο μορφών δραστηριότητας ενδέχεται να έχει αρνητικές επιπτώσεις στην ανταγωνιστική διάρθρωση των αγορών, τόσο λόγω της ευνοϊκής φορολογικής μεταχείρισης της οποίας απολαύουν τα ιδρύματα αυτά όσο και λόγω των αντιπαραγωγικών αποτελεσμάτων, αφ' ενός στο ιδιοκτησιακό καθεστώς των επιχειρήσεων, αφ' ετέρου δε στην πρόσβαση των μη τραπεζικών επιχειρήσεων σε πιστώσεις; τα φορολογικά προνόμια που προβλέπονται για τα ιδρύματα ενδέχεται να έχουν ως αποτέλεσμα την παροχή αθέμιτου ανταγωνιστικού πλεονεκτήματος στις επιχειρήσεις στις οποίες συμμετέχουν ιδρύματα, γεγονός που μπορεί να οδηγήσει σε μεγαλύτερη ικανότητα των ιδρυμάτων, όσον αφορά τους ιδιώτες μετόχους, να υποστηρίζουν οικονομικά τις επιχειρήσεις που συμμετέχουν σε αυτά, υπονομεύοντας κατά συνέπεια την ανταγωνιστική δυναμική με το να ευνοούν ορισμένες επιχειρήσεις εις βάρος άλλων;

ζητείται από την Επιτροπή:

- να ελέγξει άμεσα την εμβέλεια της μεταρρύθμισης και τις ενδεχόμενες παραβιάσεις των κανόνων της ενιαίας αγοράς και του ανταγωνισμού, οι οποίες ενδέχεται να προκύψουν εις βάρος του οικονομικού συστήματος, τόσο του ιταλικού όσο και του ευρωπαϊκού;

- να εξετάσει, ειδικότερα, εάν τα φορολογικά προνόμια που προβλέπονται για τα ιδρύματα - με την παροχή αθέμιτου ανταγωνιστικού πλεονεκτήματος στις επιχειρήσεις που συμμετέχουν σε αυτά, καθώς και με την υπονόμευση της ορθής ανταγωνιστικής δυναμικής - αποτελούν σαφή παραβίαση των ευρωπαϊκών κανόνων στον τομέα του ελεύθερου ανταγωνισμού.

Απάντηση του κ. Van Miert εξ ονόματος της Επιτροπής

(3 Μαρτίου 1999)

Η γραπτή ερώτηση του Αξιότιμου Μέλους εγείρει ανησυχίες σχετικά με τις δυσμενείς επιπτώσεις που θα έχουν ενδεχομένως επί του ανταγωνισμού οι διατάξεις του ιταλικού νόμου 461 της 23ης Δεκεμβρίου 1998. Ο νόμος αυτός στοχεύει στην αναδιάρθρωση των κανονισμών που εφαρμόζονται για τα "τραπεζικά ιδρύματα" - δημόσιοι μη κερδοσκοπικοί οργανισμοί που συνδυάζουν κοινωφελείς δραστηριότητες με οικονομικούς στόχους. Σκοπός του νέου κανονισμού είναι να διέπονται πλήρως οι εν λόγω φορείς από το αστικό δίκαιο και για το σκοπό αυτόν προβλέπει, μεταξύ άλλων, τη συγκρότηση ανεξάρτητης εποπτικής αρχής, τη θέσπιση διατάξεων για τη μεταβολή του νομοθετικού χαρακτήρα των "ιδρυμάτων" αυτών, καθώς και φορολογικά μέτρα που θα διευκολύνουν τη μετάβαση των εν λόγω φορέων σε ιδιωτικό καθεστώς.

Η Επιτροπή θα ζητήσει από τις ιταλικές αρχές τις απαιτούμενες πληροφορίες, ούτως ώστε να διερευνήσει την ύπαρξη τυχόν κανόνων που θέτουν σε κίνδυνο τον ανταγωνισμό και τη λειτουργία της ενιαίας αγοράς. Το Αξιότιμο Μέλος θα τηρείται ενήμερο για την εξέταση του θέματος.